Prijedlog

Na temelju članka 62. stavka 1. Zakona o zaštiti prirode (Narodne novine, broj 80/2013) i članka 30. stavka 3., a u vezi s člankom 32. stavkom 2. Zakona o Vladi Republike Hrvatske (Narodne novine, br. 150/2011 i 119/2014), Vlada Republike Hrvatske je na sjednici održanoj \_\_\_\_\_\_\_\_\_ 2016. godine donijela

**O D L U K U**

**o izmjenama i dopunama Odluke o zavičajnim divljim vrstama**

**čije je uzimanje iz prirode i održivo korištenje dopušteno**

**I.**

U Odluci o zavičajnim divljim vrstama čije je uzimanje iz prirode i održivo korištenje dopušteno (Narodne novine, broj 17/2015) u točci IV. u dijelu 1. *Za vrste iz skupina sisavaca (Mammalia) i riba (Pisces)*, mijenja se točka 2. tako da ista sada glasi:

„2. kartografski prikaz rasprostranjenosti vrste na osnovi prisutnosti vrste u pojedinim kvadrantima 10x10 km u projekcijskom koordinatnom referentnom sustavu poprečne Mercatorove projekcije (HTRS96/TM). Kartu rasprostranjenosti potrebno je dostaviti u otisnutom i digitalnom obliku (\*.shp datoteka)“

U točci 3. podtočci b) riječ „populacije“ briše se.

Iza podtočke g) dodaje se nova podtočka h) koja glasi:

„h) podatke o korištenju svake pojedine vrste:

- za sisavce - podatke o broju planiranih jedinki za izlučenje iz populacije u lovnoj godini te broju stvarno izlučenih jedinki iz populacije u lovnoj godini uz prikaz broja odstrijeljenih jedinki te broja jedinki izlučenih iz populacije zbog drugih razloga, a sve prema dobnim skupinama i spolu sukladno podacima iz lovnogospodarske osnove

- za ribe – broj ulovljenih jedinki te ukupnu masu ulovljenih jedinki u ribolovnoj godini.“

U dijelu *2. Za vrste iz skupine ptica (Aves)* točka 4. mijenja se i glasi:

„4. podaci o rasprostranjenosti: vremensko razdoblje/godina prikupljanja podataka, kartografski prikaz rasprostranjenosti vrste na osnovi prisutnosti vrste u pojedinim kvadrantima 10x10 km u projekcijskom koordinatnom referentnom sustavu poprečne Mercatorove projekcije (HTRS96/TM) u otisnutom i digitalnom obliku (\*.shp datoteka), površina rasprostranjenosti, metoda i kvaliteta procjene, izvor podataka“

Iza točke 5. dodaje se nova točka 6. koja glasi:

„6. podatke o korištenju svake pojedine vrste koji uključuju podatke o broju planiranih jedinki za izlučenje iz populacije u lovnoj godini te broju stvarno izlučenih jedinki iz populacije u lovnoj godini uz prikaz broja odstrijeljenih jedinki te broja jedinki izlučenih iz populacije zbog drugih razloga, a sve prema dobnim skupinama i spolu sukladno podacima iz lovnogospodarske osnove.“

**II.**

U točki V. iza prvog odlomka, dodaju se novi odlomci koji glase:

„Podaci u izvješću iz točke IV. dijela *1. Za vrste iz skupina sisavaca (Mammalia) i riba (Pisces)* točaka 1. i 2., točke 3. podtočaka a), b) i h), te dijela *2. Za vrste iz skupine ptica (Aves)* točaka 1., 2., 4. i 6. dostavljaju se Ministarstvu na godišnjoj osnovi u roku propisanom člankom 62. stavkom 4. Zakona o zaštiti prirode.

Podaci u izvješću iz točke IV. iz dijela *1. Za vrste iz skupina sisavaca (Mammalia) i riba (Pisces)* točke 3. podtočaka c), d), e), f) i g) te dijela *2. Za vrste iz skupine ptica (Aves)* točaka 3. i 5. mogu se dostaviti jednokratno u 2019. godini prethodno roku kojeg odredi Europska komisija kao krajnji rok za dostavu izvješća o stanju očuvanosti vrsta i stanišnih tipova za period 2013.-2018. godina.“

**III.**

Prilog Odluke o zavičajnim divljim vrstama čije je uzimanje iz prirode i održivo korištenje dopušteno (Narodne novine, broj 17/2015) zamjenjuje se novim Prilogom koji je sastavni dio ove Odluke.

**IV.**

Ova Odluka stupa na snagu osmoga dana od dana objave u Narodnim novinama.

Klasa:

Urbroj:

Zagreb,

PREDSJEDNIK

Tihomir Orešković

|  |  |  |  |  |  |  |
| --- | --- | --- | --- | --- | --- | --- |
| **Prilog - Popis zavičajnih divljih vrsta čije održivo korištenje se dopušta i nadležnih tijela koja vode evidenciju o načinu i količini njihova korištenja** | | | | | | |
|  | | | | | | |
|  | | | | | | |
| **ANIMALIA - ŽIVOTINJE** | | | | | | |
| **CHORDATA - SVITKOVCI** | | | | | | |
| **MAMMALIA - SISAVCI** | | | | | | |
| **RED** | **PORODICA** | **VRSTA - znanstveni naziv** | **VRSTA - hrvatski naziv** | **NADLEŽNO TIJELO** | **NAPOMENA** | **DIREKTIVA I PRILOG DIREKTIVE** |
|
| Carnivora | Canidae | *Canis aureus* | čagalj | središnje tijelo državne uprave nadležno za poslove lovstva |  | DS; Prilog V. |
| Carnivora | Mustelidae | *Martes martes* | kuna zlatica | središnje tijelo državne uprave nadležno za poslove lovstva |  | DS; Prilog V. |
| Carnivora | Mustelidae | *Mustela putorius* | tvor | središnje tijelo državne uprave nadležno za poslove lovstva |  | DS; Prilog V. |
| Cetartiodactyla | Bovidae | *Rupicapra rupicapra* | divokoza | središnje tijelo državne uprave nadležno za poslove lovstva | osim *Rupicapra rupicapra balcanica* | DS; Prilog V. |
| **AVES - PTICE** | | | | | | |
| Anseriformes | Anatidae | *Anser fabalis* | guska glogovnjača | središnje tijelo državne uprave nadležno za poslove lovstva |  | DP; Prilog II., Dio A |
| Anseriformes | Anatidae | *Anas platyrhynchos* | divlja patka | središnje tijelo državne uprave nadležno za poslove lovstva |  | DP; Prilog II., Dio A |
| Anseriformes | Anatidae | *Anas querquedula* | patka pupčanica | središnje tijelo državne uprave nadležno za poslove lovstva |  | DP; Prilog II., Dio A |
| Anseriformes | Anatidae | *Anas crecca* | kržulja | središnje tijelo državne uprave nadležno za poslove lovstva |  | DP; Prilog II., Dio A |
| Anseriformes | Anatidae | *Aythya ferina* | glavata patka | središnje tijelo državne uprave nadležno za poslove lovstva |  | DP; Prilog II., Dio A |
| Anseriformes | Anatidae | *Aythya fuligula* | krunasta patka | središnje tijelo državne uprave nadležno za poslove lovstva |  | DP; Prilog II., Dio A |
| Charadriiformes | Scolopacidae | *Gallinago gallinago* | šljuka kokošica | središnje tijelo državne uprave nadležno za poslove lovstva | osim gnijezdeće populacije koja je strogo zaštićena | DP; Prilog II., Dio A |
| Charadriiformes | Scolopacidae | *Scolopax rusticola* | šljuka | središnje tijelo državne uprave nadležno za poslove lovstva | osim gnijezdeće populacije koja je strogo zaštićena | DP; Prilog II., Dio A |
| Columbiformes | Columbidae | *Columba livia* | divlji golub | središnje tijelo državne uprave nadležno za poslove lovstva |  | DP; Prilog II., Dio A |
| Columbiformes | Columbidae | *Columba palumbus* | golub grivnjaš | središnje tijelo državne uprave nadležno za poslove lovstva |  | DP; Prilog II., Dio A |
| Galliformes | Phasianidae | *Alectoris graeca* | jarebica kamenjarka | središnje tijelo državne uprave nadležno za poslove lovstva |  | DP; Prilog II., Dio A |
| Galliformes | Phasianidae | *Alectoris chukar* | čukar | središnje tijelo državne uprave nadležno za poslove lovstva |  | DP; Prilog II., Dio B |
| Galliformes | Phasianidae | *Perdix perdix* | trčka | središnje tijelo državne uprave nadležno za poslove lovstva |  | DP; Prilog II., Dio A |
| Galliformes | Phasianidae | *Coturnix coturnix* | prepelica | središnje tijelo državne uprave nadležno za poslove lovstva |  | DP; Prilog II., Dio B |
| Gruiformes | Rallidae | *Fulica atra* | liska | središnje tijelo državne uprave nadležno za poslove lovstva |  | DP; Prilog II., Dio A |
| Passeriformes | Corvidae | *Garrulus glandarius* | šojka | središnje tijelo državne uprave nadležno za poslove lovstva |  | DP; Prilog II., Dio B |
| Passeriformes | Corvidae | *Pica pica* | svraka | središnje tijelo državne uprave nadležno za poslove lovstva |  | DP; Prilog II., Dio B |
| Passeriformes | Corvidae | *Corvus monedula* | čavka | središnje tijelo državne uprave nadležno za poslove lovstva |  | DP; Prilog II., Dio B |
| Passeriformes | Corvidae | *Corvus frugilegus* | gačac | središnje tijelo državne uprave nadležno za poslove lovstva |  | DP; Prilog II., Dio B |
| Passeriformes | Corvidae | *Corvus corone cornix* | siva vrana | središnje tijelo državne uprave nadležno za poslove lovstva |  | DP; Prilog II., Dio B |
| **AMPHIBIA - VODOZEMCI** | | | | | | |
| Anura | Ranidae | *Pelophylax ridibundus* | velika zelena žaba | središnje tijelo državne uprave nadležno za poslove zaštite prirode |  | DS; Prilog V. |
| Anura | Ranidae | *Pelophylax kl. esculentus* | zelena žaba | središnje tijelo državne uprave nadležno za poslove zaštite prirode |  | DS; Prilog V. |
| Anura | Ranidae | *Rana temporaria* | livadna smeđa žaba | središnje tijelo državne uprave nadležno za poslove zaštite prirode |  | DS; Prilog V. |
| **RIBE** | | | | | | |
| Acipenseriformes | Acipenseridae | *Accipenser ruthenus* | kečiga | središnje tijelo državne uprave nadležno za poslove ribarstva |  | DS; Prilog V. |
| Clupeiformes | Clupeidae | *Alosa fallax* | čepa | središnje tijelo državne uprave nadležno za poslove ribarstva | osim populacije u području ekološke mreže HR5000031 delta Neretve gdje je vrsta strogo zaštićena | DS; Prilog V. |
| Cypriniformes | Cyprinidae | *Aspius aspius* | bolen | središnje tijelo državne uprave nadležno za poslove ribarstva |  | DS; Prilog V. |
| Cypriniformes | Cyprinidae | *Barbus barbus* | mrena | središnje tijelo državne uprave nadležno za poslove ribarstva |  | DS; Prilog V. |
| Cypriniformes | Cyprinidae | *Barbus balcanicus* | potočna mrena | središnje tijelo državne uprave nadležno za poslove ribarstva |  | DS; Prilog V. |
| Cypriniformes | Cyprinidae | *Barbus plebejus* | mren | središnje tijelo državne uprave nadležno za poslove ribarstva | osim populacija u rijekama Krki i Krupi te u dijelu toka rijeke Zrmanje koji se nalazi unutar Parka prirode Velebit gdje je vrsta strogo zaštićena | DS; Prilog V. |
| Cypriniformes | Cyprinidae | *Rutilus virgo* | plotica | središnje tijelo državne uprave nadležno za poslove ribarstva |  | DS; Prilog V. |
| Cypriniformes | Cyprinidae | *Pelecus cultratus* | sabljarka | središnje tijelo državne uprave nadležno za poslove ribarstva |  | DS; Prilog V. |
| Salmoniformes | Salmonidae | *Hucho hucho* | mladica | središnje tijelo državne uprave nadležno za poslove ribarstva |  | DS; Prilog V. |
| Salmoniformes | Salmonidae | *Thymallus thymallus* | lipljen | središnje tijelo državne uprave nadležno za poslove ribarstva |  | DS; Prilog V. |
| **AVERTEBRATA - BESKRALJEŠNJACI** | | | | | | |
| **ANNELIDA - KOLUTIĆAVCI** | | | | | | |
| **HIRUDINEA - PIJAVICE** | | | | | | |
| Hirudinida | Hirudinidae | *Hirudo medicinalis* | medicinska pijavica | središnje tijelo državne uprave nadležno za poslove zaštite prirode |  | DS; Prilog V. |
| **MOLLUSCA - MEKUŠCI** | | | | | | |
| **GASTROPODA - PUŽEVI** | | | | | | |
| Pulmonata | Helicidae | *Helix pomatia* | puž vinogradnjak | središnje tijelo državne uprave nadležno za poslove zaštite prirode |  | DS; Prilog V. |
| **ARTHROPODA - ČLANKONOŠCI** | | | | | | |
| Decapoda | Scyllaridae | *Scyllarides latus* | kuka | središnje tijelo državne uprave nadležno za poslove zaštite prirode |  | DS; Prilog V. |
| **PLANTAE - BILJKE** | | | | | | |
| **SPERMATOPHYTA - SJEMENJAČE** | | | | | | |
| Asparagales | Amaryllidaceae | *Galanthus nivalis* L. | visibaba | središnje tijelo državne uprave nadležno za poslove zaštite prirode |  | DS; Prilog V. |
| Asparagales | Liliaceae | *Ruscus aculeatus* L. | bodljikava veprina | središnje tijelo državne uprave nadležno za poslove zaštite prirode |  | DS; Prilog V. |
| **PTERIDOPHYTA - PAPRATNJAČE** | | | | | | |
| Lycopodiales | Lycopodiaceae | *Lycopodium annotinum* L*.* | jednoljetna crvotočina | središnje tijelo državne uprave nadležno za poslove zaštite prirode |  | DS; Prilog V. |
| Lycopodiales | Lycopodiaceae | *Lycopodium clavatum* L. | kijačasta crvotočina | središnje tijelo državne uprave nadležno za poslove zaštite prirode |  | DS; Prilog V. |
| Lycopodiales | Lycopodiaceae | *Huperzia selago* (L.)Bernh. ex Schrank et C. F. P. Mart. | sjajna huperzija | središnje tijelo državne uprave nadležno za poslove zaštite prirode |  | DS; Prilog V. |
| **BRYOPHYTA - MAHOVINE** | | | | | | |
| Dicranales | Leucobryaceae | *Leucobryum glaucum* (Hedw.) Angstr. |  | središnje tijelo državne uprave nadležno za poslove zaštite prirode |  | DS; Prilog V. |
| **ALGAE - ALGE** | | | | | | |
| Corallinales | Corallinaceae  (Hapalidiaceae) | *Lithothamnium coralloides* Crouan frat |  | središnje tijelo državne uprave nadležno za poslove zaštite prirode |  | DS; Prilog V. |
| Corallinales | Corallinaceae  (Hapalidiaceae) | *Phymatholithon calcareum* (Poll.) Adey & McKibbin |  | središnje tijelo državne uprave nadležno za poslove zaštite prirode |  | DS; Prilog V. |
| **LICHENES - LIŠAJEVI** | | | | | | |
| Lecanorales | Cladoniaceae | *Cladonia arbuscula* (Wallr.) Flot. |  | središnje tijelo državne uprave nadležno za poslove zaštite prirode |  |  |
| Lecanorales | Cladoniacea | *Cladonia ciliata* Stirt. |  | središnje tijelo državne uprave nadležno za poslove zaštite prirode |  |  |
| Lecanorales | Cladoniacea | *Cladonia mediterranea* P.A.Duvign. & Abbayes |  | središnje tijelo državne uprave nadležno za poslove zaštite prirode |  |  |
| Lecanorales | Cladoniacea | *Cladonia portentosa (*Dufour) Coem. |  | središnje tijelo državne uprave nadležno za poslove zaštite prirode |  |  |
| Lecanorales | Cladoniacea | *Cladonia rangiferina* (L.) F. H. Wigg*.* |  | središnje tijelo državne uprave nadležno za poslove zaštite prirode |  |  |
| DP - Direktiva o pticama, DS - Direktiva o staništima | | | | | | |

**OBRAZLOŽENJE**

Republika Hrvatska prenijela je u nacionalno zakonodavstvo Prilog V. Direktive Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (SL L 206, 22.07.1992.), kako je zadnje izmijenjena i dopunjena Direktivom Vijeća 2013/17/EU od 13. svibnja 2013. o prilagodbi određenih direktiva u području okoliša zbog pristupanja Republike Hrvatske (SL L 158, 10.6.2013.)(u daljnjem tekstu Direktiva 92/43/EEZ) i Prilog II. Direktive 2009/147/EZ Europskog parlamenta i Vijeća od 30. studenog 2009. o očuvanju divljih ptica (kodificirana verzija) (SL L 20, 26.01.2010.) kako je zadnje izmijenjena i dopunjena Direktivom Vijeća 2013/17/EU od 13. svibnja 2013. o prilagodbi određenih direktiva u području okoliša zbog pristupanja Republike Hrvatske (SL L 158, 10.6.2013.) (u daljnjem tekstu: Direktiva 2009/147/EZ), Odlukom o zavičajnim divljim vrstama čije je uzimanje iz prirode i održivo korištenje dopušteno (Narodne novine, broj 17/2015).

Europska komisija je u procesu analize hrvatskog zakonodavstva iz području zaštite prirode kojim se prenose odredbe gore navedenih direktiva, uočila određene nedostatke te je na iste, upozorila EU Pilotom 7371/15/ENVI u vezi prijenosa Direktive 92/43/EEZ te posljedično i Službenom obavijesti o povredi prava br. 2016/2008. U EU Pilotu i Službenoj obavijesti Europska komisija ukazuje na nepotpuni prijenos Priloga V. Direktive 92/43/EEZ koji je prenesen Prilogom Odluke, obzirom da popis vrsta mora obuhvatiti sve vrste koje su prirodno rasprostranjene u Republici Hrvatskoj mada se trenutno ne iskorištavaju. Naime, zahtjevi Direktive u odnosu na vrste iz Priloga V. nisu ovisni o činjenici iskorištava li se vrsta trenutačno ili ne, odnosno ako trenutačno i nije zabilježeno iskorištavanje određenih vrsta iz Priloga V. koje su prisutne na državnom području Republike Hrvatske, one bi trebale biti navedene u zakonodavstvu kojim se prenosi Direktiva kako bi se osiguralo provođenje nadzora nad stanjem njihove očuvanosti u skladu s člankom 11. Direktive te omogućilo poduzimanje mjera i daljnje uzimanje iz prirode i iskorištavanje tih vrsta u skladu s njihovim održavanjem u povoljnom stanju očuvanosti.

U skladu s navedenim ovom Odlukom se mijenja prilog važeće Odluke na način da se u popis vrsta na koje se Odluka odnosi dodaju sljedeće zavičajne vrste:

1. ribe: *Alosa fallax (*osim populacije u području ekološke mreže HR5000031 delta Neretve gdje je vrsta strogo zaštićena), *Aspius aspius, Barbus barbus* (osim populacija u rijekama Krki i Krupi te u dijelu toka rijeke Zrmanje koji se nalazi unutar Parka prirode Velebit gdje je vrsta strogo zaštićena), *Barbus balcanicus, Barbus plebejus, Rutilus virgo, Pelecus cultratus, Hucho hucho* i *Thymallus thymallus*
2. pijavica: *Hirudo medicinalis*
3. kopneni puž: *Helix pomatia*
4. morski rak: *Scyllarides latus*
5. papratnjače: *Lycopodium annotinum* L., *Lycopodium clavatum* L. i *Huperzia selago* (L.) Bernh. ex Schrank et C. F. P. Mart.
6. mahovina: *Leucobryum glaucum* (Hedw.) Angstr.,
7. alge: *Lithothamnium coralloides* Crouan frat i *Phymatholithon calcareum* (Poll.) Adey & McKibbin, i
8. lišajeve: *Cladonia arbuscula* (Wallr.) Flot., *Cladonia ciliata* Stirt., *Cladonia mediterranea* P.A.Duvign. & Abbayes, *Cladonia portentosa* (Dufour) Coem. te *Cladonia rangiferina* (L.) F. H. Wigg.

Radi jasnoće i lakšeg postupanja, cijeli Prilog važeće Odluke zamjenjuje se novim Prilogom.

Održivo korištenje zavičajnih divljih vrsta iz Priloga Nacrta prijedloga Odluke osigurava se mjerama upravljanja i zaštite divljih vrsta temeljem posebnih propisa iz područja lovstva te slatkovodnog ribarstva kao i planova gospodarenja donesenih na temelju posebnih propisa iz navedenih upravnih područja ili provedbenih propisa donesenih na temelju Zakona o zaštiti prirode (Narodne novine, broj 80/2013) za vrste koje nisu lovne ili ribolovne.

Svako nadležno tijelo utvrđeno Odlukom vodi evidencije o korištenju zavičajnih divljih vrsta koje su predmet Odluke. Obzirom da sadržaj izvješća iz točke IV. Odluke mora biti usklađen s formatom za izvješćivanje prema članku 12. Direktive 2009/147/EZ i članku 17. Direktive 92/43/EEZ, a kojeg donosi Europska komisija, potrebno je sadržaj izvješća u točki IV. Odluke dopuniti podacima o količini korištenja zavičajnih divljih vrsta (izmjena točke IV. dijela 1. koji se u točci 3. dopunjuje novom podtočkom h), te dijela 2. u kojem se dodaje nova točka 6.). Iz istog razloga, predlaže se i izmjena točke IV., dijela 1. točke 2. te dijela 2. točke 4. Odluke na način da se jasno propiše kakav kartografski prikaz rasprostranjenosti vrsta je potrebno dostaviti Ministarstvu zaštite okoliša i prirode, a da isti bude u skladu sa formatom za izvješćivanje Europske komisije. Europska komisija upravo radi na novom formatu za izvješćivanje o stanju očuvanja vrsta i stanišnih tipova prema članku 12. Direktive 2009/147/EZ, odnosno članku 17. Direktive 92/43/EEZ za period 2013.-2018. koji se neće znatno razlikovati od formata za izvješćivanje za period 2007.-2012. Rok za podnošenje izvješća u 2019. godini Europska komisija još nije točno utvrdila, no uobičajeni rok za izvješće po članku 12. Direktive 2009/147/EZ je 31. prosinac, a za izvješće po članku 17. Direktive 92/43/EEZ je 30. lipnja. Nacrt prijedloga Odluke uzima u obzir izmjene predviđene novim formatom za izvješćivanje. Novi format za izvješćivanje biti će službeno dostupan državama članicama do kraja 2016. godine, a do tada se sve informacije o dosadašnjem načinu izvješćivanja po članku 12. Direktive 2009/147/EZ i članku 17. Direktive 92/43/EEZ mogu naći na CIRCA platformi Europske komisije (https://circabc.europa.eu/faces/jsp/extension/wai/navigation/container.jsp)